section_heading: Vojna karijera
paragraph_text: Julius Riemann rođen je 16. travnja 1855. u Graudenzu (danas Grudziadz u Poljskoj). Studirao je filozofiju na Sveučilištu u Berlinu, te je nakon završetka studija 1878. godine stupio u vojsku služeći u 2. gardijskoj pješačkoj pukovniji. Nakon toga služi u 93. pješačkoj pukovniji, dok je u lipnju 1886. unaprijeđen u čin poručnika. Čin satnika dostigao je u ožujku 1890. godine, bojnikom je postao u rujnu 1895. godine, dok je u travnju 1902. promaknut u čin potpukovnika. U rujnu 1905. unaprijeđen je u čin pukovnika, dok je u rujnu 1906. godine imenovan zapovjednikom 7. lotarinške pješačke pukovnije. Istodobno s tim imenovanjem promaknut je u čin general bojnika. U ožujku 1909. postaje zapovjednikom 32. pješačke brigade kojom zapovijeda do travnja 1912. godine kada preuzima zapovjedništvo nad 15. pješačkom divizijom sa sjedištem u Kölnu uz istodobno promaknuće u čin general poručnika. Na mjestu zapovjednika 15. pješačke divizije dočekuje i početak Prvog svjetskog rata.